የብሪታንያ መንግስት በየዓመቱ ለኢትዮጵያ የሚያደርገውን የ300 ሚሊዬን ፓውንድ ድጋፍ አጠናክሮ ይቀጥላል
– የብሪታንያ መንግስት በየዓመቱ ለኢትዮጵያ የሚያደርገውን የ300 ሚሊዬን ፓውንድ የገንዘብ ድጋፍ አጠናክሮ እንደሚቀጥል የአገሪቱ ፓርላማ አለም አቀፍ የልማት ትብብር ሚኒስትር አስታወቁ።ጠቅላይ ሚኒስትር ኃይለማርያም ደሳለኝ በአገሪቱ የፓርላማ አለም አቀፍ የልማት ትብብር ሚኒስትር ሚስ ሊኔ ፌዘርስቶን የተመራ የልዑካን ቡድን በጽህፈት ቤታቸው ተቀብለው አነጋግረዋል።በዚሁ ወቅት ጠቅላይ ሚኒስትር ኃይለማርያም እንዳሉት ኢትዮጵያ የጀመረችውን የድህነት ቅነሳ መርሃ ግብር ለማሳካት የብሪታንያ መንግስት የሚያደርገውን የልማት የገንዘብ ድጋፍ አጠናክሮ መቀጠል አለበት።ኢትዮጵያ ከብሪታንያ መንግስት የምታገኘውን የገንዘብ ድጋፍ ለታለመለት ዓላማ እያዋለች መሆኑን የተናገሩት ጠቅላይ ሚኒስትር ኃይለማርያም አገሪቱ ከግብርና ወደ ኢንዱስትሪ መር ኢኮኖሚ ለምታደርገው መዋቅራዊ ሽግግር የብሪታንያ መንግስት አስተዋጽኦ የጎላ መሆኑን ተናግረዋል።በሁለተኛው የእድገትና ትራንስፎርሜሽን ዘመንም የብሪታንያ መንግስት የሚያደርገውን የገንዘብ ድጋፍ አጠናክሮ እንዲቀጥል ጠቅላይ ሚኒስትር ኃይለማርያም መጠየቃቸውን ውይይቱን የተከታተሉት አንድ የውጭ ጉዳይ ሚኒስቴር የአውሮፓ ጉዳዮች ዳይሬክተር ጀነራል አምባሳደር ግሩም አባይ ለጋዜጠኞች ገልጸዋል።የብሪታንያ ፓርላማ አለም አቀፍ የልማት ትብብር ሚኒስትር ሚስ ሊኔ ፌዘርስቶን በበኩላቸው የብሪታንያ መንግስት ከኢትዮጵያ ጋር ረዥም ዓመታትን ያስቆጠረ ጠንካራ ግንኙነት መኖሩን ገልፀው የልማት ትብብሩ ወደፊትም ተጠናክሮ ይቀጥላል ብለዋል።በቀጣዩ የእድገትና ትራንስፎርሜሽን ዘመንም ብሪታንያ በየዓመቱ ለኢትዮጵያ የምታደርገውን የ300 ሚሊዬን ፓውንድ የልማት ትብብር የገንዘብ ድጋፍ አጠናክራ እንደምትቀጥል ተናግረዋል።ኢትዮጵያ በያመቱ ከተለያዩ የልማት ተቋማትና መንግስታት ከምታገኘው የገንዘብ ድጋፍ ውስጥ የብሪታንያ መንግስት ከፍተኛውን ድርሻ እንደሚይዝ መረጃዎች ያሳያሉ።(ኢዜአ)